3. septembril kell 04.31 teatati Häirekeskusele tulekahjust Väike-Maarja vallas Vao külas Pargi tänaval Varjupaigataotlejate Majutuskeskuses.

Päästjate kohale saabudes olid inimesed majast evakueeritud, suitsu tuli maja otsaseina fassaadi alt. Tulele pandi piir kella 04.52ks.

Foto: PPA

Tulepesade kustutamiseks pidid päästjad avama fassaadi konstruktsioone. Kustutustööd lõpetati kell 05.44.

Kokku põles maja otsaseina välisvoodrit ligikaudu 10 m2 ulatuses. Inimesed kannatada ei saanud.

Esialgsel hinnangul oli tegemist süütamisega.

Varjupaigataotlejate majutuskeskuse põlengu asjaolude selgitamiseks alustati ka kriminaalmenetlust.

Rakvere politseijaoskonna juht Indrek Link ütles, et kuigi keegi juhtunu käigus vigastada ei saanud, on tegemist äärmiselt tõsise vahejuhtumiga. „Majas oli põlengu tekkimise ajal üle poolesaja inimese, kellest 13 on lapsed. Seega võinuks juhtumi tagajärjed olla väga rängad.“

Vanemprokurör Sirje Merilo sõnul on juhtunu uurimiseks alustatud kriminaalmenetlust karistusseadustiku § 404 alusel, mis käsitleb süütamist. Juhtunu asjaolusid uurivad Ida prefektuuri kriminaalpolitseinikud ja uurimist juhib Viru ringkonnaprokuratuur.

Praegu tegeleb politsei juhtunu kohta info kogumisega. Kõigil, kellel on juhtunu kohta informatsioon, palutakse ühendust võtta politsei telefonil 322 2674 või 5196 4661.

Vao külas asuvas varjupaigataotlejate majutuskeskuses elab üle 70 inimese.